《双投酒》
宋代·周麟之

君不见白玉壶中琼液白，避暑一杯冰雪敌。只今名冠万钱厨，此法妙绝天下无。

又不见九重春色蔷薇露，君王自酌觞金母。味涵椒桂光耀泉，御方弗许人间传。

向来我作金门客，不假酿花并渍核。日日公堂给上尊，时时帝所分馀沥。

一朝释佩投江村，却访田家老瓦盆。道院丹泉灰脚重，官炉玉友糟头浑。

有酒如此宁不饮，但赋独醒招楚魂。锦溪昨夜秋风入，梧叶雨残溪水急。

呼奴为我挽飞流，涤瓮燎薪炊玉粒。奴言新酿良未宜，此间寒燠来无时。

双投旧法酒经载，今焉可试君无疑。初观白醑寒浆溜，再加曲米成重酎。

色如竹叶照人明，香似兰英和露透。妻孥一笑盏斝空，所恨无多才数斗。

嗟予性与礼法疏，况此扫轨甘穷居。肯学鸱夷随后车，不烦骑驴骥子扶。

焉用拊缶歌乌乌，一觞一咏聊自娱。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。